Lasse Gallefoss

Lars Petter «Lasse» Aksnessæther Gallefoss (født 26. juni 1980) er en norsk dokumentarfilmskaper og forfatter. Han er fra Bergen og utdannet dokumentarregissør fra Høgskolen i Lillehammer og journalist fra Universitetet i Stavanger. Han jobber som førsteamanuensis ved TV-skolen ved Høgskolen i Innlandet og filmkonsulent ved Vestnorsk Filmsenter.

Gallefoss har regissert dokumentarseriene Det nye landet - norsk moderne innvandringshistorie, Den gode viljen - historien om norsk bistand og Lille Norge og stormaktene for NRK. De to siste dokumentarseriene ble nominert til Gullruten i henholdsvis 2013 og 2015. I 2015 fikk han støtte fra Norsk filminstitutts talentprogram Nye Veier til å utvikle dokumentarfilmen Bønn «om menneskers samtale med sin gud». I 2017 regisserte han og skrev manus til dokumentarserien Flukt for NRK. For serien vant han Gullruten 2017 i klassen beste regi enkamera. Serien vant ytterligere to Gullruter. I 2019 regisserte han og skrev manus til dokumentarserien Uro for NRK som også ble nominert til Gullruten, og i 2021 regisserte han og skrev manus til dokumentarserien Rus for NRK som var nominert til to og vant én Gullrute. For serien vant han og Leo Ajkic Fagrådets pris for godt ruspolitisk arbeid.   

Gallefoss debuterte som forfatter med kriminalromanen Krigernes fred på Aschehoug i 2018. Boken havnet på listen over årets beste bøker i VG og Dagbladet. 

Gallefoss er også kjent som innebandyspiller i Nordåsgrenda innebandyklubb.

Filmografi 
 2010 – Det nye landet: norsk moderne innvandringshistorie
 2013 – Den gode viljen: historien om norsk bistand 
 2015 – Lille Norge og stormaktene
 2017 – Flukt
2019 – Uro
2021 – Rus

Referanser

Eksterne lenker 
 
 Pandora film 
 Lille Norge og stormaktene på NRK
 Den gode viljen på NRK
 Flukt på NRK
 Uro på NRK

Norske regissører
Vinnere av Gullrutens fagpris
Personer fra Bergen kommune